text: Dansk triatlet er ude af koma efter 19 dage
  23 september 2013 kl. 12.03
  Camilla Pedersen blev søndag taget ud af koma, 19 dage efter at hun styrtede på cykel under en træningstur.
  Den danske europamester i triatlon, Camilla Pedersen, tog søndag et stort skridt tilbage mod livet.
  Det skete, da hun blev taget ud af det kunstige koma, hun havde været holdt i gennem 19 dage på Odense Universitetshospital.
  Den 3. september kom hun ud for et alvorligt styrt på cykel.
  - Jeg var i kontakt med familien i morges, og de fortæller, at hun nu er sat i gang med opvågningsfasen, som kan variere fra et par dage til et par uger, og derefter venter der hende et langt og hårdt genoptræningsforløb, siger landstræner Michael Krüger til triatlon.dk.
  - Vi har ventet længe på denne besked, og jeg har svært ved at beskrive, hvor glad det gør mig. Det er rigtigt dejligt at høre, at Camilla er i bedring, siger han.
  Camilla Pedersen er blevet trappet ud af sovemedicin, og familien har haft den første kontakt med hende, meddeler triatlon.dk.
  Det er to måneder siden, at Camilla Pedersen blev europamester på den halve ironman-distance.
  Det slemme styrt skete i forbindelse med en træningstur på cykel.
  